b'\n_START_ARTICLE_\nAntiklinala\n_START_PARAGRAPH_\nAntiklinala je izbo\xc4\x8dena strukturna guba na zemeljskem povr\xc5\xa1ju, katere pobo\xc4\x8dja se na obe strani od njenega centra spu\xc5\xa1\xc4\x8dajo. Je naguban sklad slojev mnogokrat razli\xc4\x8dnih si kamnin, izmed katerih je v jedru (na vrhu gube) najti najstarej\xc5\xa1e, na robovih (na obeh vzno\xc5\xbejih) pa najmlaj\xc5\xa1e, saj so bili vi\xc5\xa1ji (in potemtakem mlaj\xc5\xa1i) sloji, ki so se nahajali nad trenutnim vrhom, \xc5\xbee erodirani. Velikost antiklinale, merjena od prvega vzno\xc5\xbeja gube do drugega, se giblje med manj kot metrom in ve\xc4\x8d kot 10 metri._NEWLINE_Antiklinala nastane med deformacijo Zemljine skorje zaradi velikih pritiskov, ki med drugim povzro\xc4\x8dajo orogenetski (gorotvorni) proces. Oblikuje se na enak na\xc4\x8din kot naguban tepih, katerega konca sta potisnjena skupaj. Skladi kamnin, ki se nagubajo, v nekaterih primerih tudi po\xc4\x8dijo, zaradi \xc4\x8desar na tak\xc5\xa1nih mestih nastanejo prelomnice, ki so zato tesno povezane z antiklinalami._NEWLINE_Topografija ni obvezno povezana z geolo\xc5\xa1kimi strukturnimi zna\xc4\x8dilnostmi pokrajine, kakr\xc5\xa1ne so sinklinale in antiklinale. Zunanji preoblikovalni dejavniki povr\xc5\xa1ja na mnogo na\xc4\x8dinov vplivajo na izgled antiklinale, zlasti po dolgem \xc4\x8dasu izpostavljenosti. Antiklinala, ki je nastala pred kratkim, tako napravi pas gri\xc4\x8devja, a je ta lahko izni\xc4\x8den zaradi erozije vrhov._NEWLINE_Antiklinale in sinklinale so pomembna topografska zna\xc4\x8dilnost za geolo\xc5\xa1ke \xc5\xa1tudije, saj omogo\xc4\x8dajo preu\xc4\x8devanje \xc4\x8dasovne razporeditve in jakosti gubanj po povr\xc5\xa1ju Zemlje, prav tako pa dolo\xc4\x8danje smeri in drugih lastnosti tektonskih sil. Antiklinale so pogosta tar\xc4\x8da pri iskanju podzemnih zalog fosilnih goriv, ki se tam lahko zadr\xc5\xbeijo v primeru, da je kamninski sloj v antiklinali neprepusten; tako se namre\xc4\x8d med dvigovanjem, ki se zgodi zaradi manj\xc5\xa1e gostote ogljikovodikov kot voda, akumulirajo v izboklino, ki jo predstavlja antiklinala.'